钦定古今图书集成/明伦汇编/氏族典/第558卷 > 司马肜
## 钦定古今图书集成/明伦汇编/氏族典/第558卷 > 司马肜

按《晋书梁孝王肜传》：“肜字子徽，清修恭慎，无他才能，
封开平子。武帝践祚，封梁王，迁北中郎将，督邺城守
事。咸宁中，复以陈国汝南南顿增封为次国。太康中，
代孔洵监豫州军事。元康初，转征西将军，代秦王，都
督关中军事，领西戎校尉，屯好畤。督建威将军周处、
振威将军卢播等，伐氐贼齐万年于六陌。肜与处有”
隙，促令进军而绝。其后播又不救之，故处见害，朝廷
尤之。永康初，赵王伦篡位，以彤为阿衡，给武贲百人，
轩悬之乐十人。永康二年薨。博士蔡充议谥曰：“《谥法》
不勤，成名曰灵。肜见义不为，不可谓勤，宜谥曰灵。”朝
廷从充议。肜故吏复追诉不已，故改焉。无子，以武陵
王澹子禧为后，是为怀王，拜征卤将军，与澹俱没于
石勒。元帝时，以西阳王荒子悝为肜嗣，早薨，是为殇
王。至是怀王子翘自石氏归国得立，是为声王，官至
散骑常侍。薨，无子，诏以武陵威王子㻱为翘嗣。历永
安太仆，与父晞俱废徙新安。薨，太元中复国，子龢立。
薨，子殄之立。桓元篡位，奔于寿阳，《义旗》初乃归，累迁
左卫将军、太常卿。为裕所害，国除。